google/wiki40b huggingface dataset:
Mercurial

Το Mercurial είναι ένα εργαλείο κατανεμημένου ελέγχου εκδόσεων (distributed revision control) για χρήση στον προγραμματισμό λογισμικού. Έχει υλοποιηθεί κυρίως στη γλώσσα προγραμματισμού Python αλλά περιλαμβάνει μια υλοποίηση του diff σε C. Υποστηρίζει τα Windows και τα συστήματα τύπου Unix, όπως το FreeBSD, το Mac OS X και το Linux. Το Mercurial είναι πρόγραμμα της γραμμής εντολών αλλά διατίθενται γραφικές επεκτάσεις. Όλες οι λειτουργίες του Mercurial καλούνται σαν παράμετροι στο βασικό πρόγραμμα hg, το όνομα του οποίου αποτελεί το σύμβολο στη χημεία του στοιχείου υδράργυρος (αγγλ. mercury).
Οι βασικοί σχεδιαστικοί στόχοι του Mercurial είναι η γρήγορη ταχύτητα και η δυνατότητα αυτή να κλιμακώνεται (scalability), η ανάπτυξη λογισμικού χωρίς κεντρικό σημείο και με δυνατότητες πλήρως κατανεμημένης συνεργασίας, σωστό χειρισμό απλού κειμένου και δυαδικών αρχείων, και προχωρημένες δυνατότητες δημιουργίας και συγχώνευσης κλάδων (branching/merging), ενώ ταυτόχρονα το σύστημα να παραμένει απλό. Περιλαμβάνει διαδικτυακή διεπαφή και εργαλεία για τη διευκόλυνση της μετάβασης από συστήματα σε SVN.
Ο δημιουργός και βασικός προγραμματιστής του Mercurial είναι ο Matt Mackall. Το Mercurial διατίθεται σαν ελεύθερο λογισμικό υπό τους όρους της έκδοσης 2 της GNU GPL.

Τεχνικές λεπτομέρειες

Το Mercurial χρησιμοποιεί κλειδιά κατακερματισμού SHA-1 για την ταυτοποίηση των εκδόσεων. Η πρόσβαση σε ένα αποθετήριο (repository) μέσω δικτύου γίνεται με ένα πρωτόκολλο βασισμένο στο HTTP που προσπαθεί να μειώσει τις αιτήσεις δύο κατευθύνσεων (reduce round-trip requests), τις νέες συνδέσεις και τα δεδομένα που μεταφέρονται. Το Mercurial μπορεί επίσης να χρησιμοποιηθεί πάνω από ssh, όπου το πρωτόκολλο μοιάζει με το πρωτόκολλο με βάση το HTTP. Χρησιμοποιεί εξορισμού συγχώνευση 3 κατευθύνσεων (3-way merge), πριν καλέσει εξωτερικά εργαλεία συγχώνευσης.

Ιστορία

Ο Mackall ανακοίνωσε την πρώτη έκδοση του Mercurial στις 19 Απριλίου 2005. Βασικός λόγος που οδήγησε στην ανακοίνωση ήταν η απόφαση της Bitmover, τον ίδιο μήνα, να σταματήσει τις δωρεάν εκδόσεις του BitKeeper.
Το BitKeeper χρησιμοποιούνταν για τη διαχείριση εκδόσεων στο εγχείρημα του πυρήνα Linux. Ο Mackall αποφάσισε να γράψει ένα σύστημα κατανεμημένου ελέγχου εκδόσεων, το οποίο θα το αντικαθιστούσε, για χρήση στην ανάπτυξη του πυρήνα. Το εγχείρημα ξεκίνησε μερικές ημέρες μετά το Git, που το άρχισε ο Λίνους Τόρβαλντς με παρόμοιους στόχους.
Το εγχείρημα του πυρήνα Linux αποφάσισε να χρησιμοποιήσει το Git αντί του Mercurial, αλλά το Mercurial χρησιμοποιείται σήμερα από πολλά άλλα εγχειρήματα (δείτε παρακάτω, στην αντίστοιχη ενότητα).
Activision

Η Activision Publishing, Inc.  είναι αμερικανική εταιρεία έκδοσης βιντεοπαιχνιδιών που ιδρύθηκε την 1 Οκτωβρίου του 1979 από τον Τζίμ Λέβι και διάφορους πρώην προγραμματιστές των υπολογιστών Atari. Είναι η πρώτη ανεξάρτητη εταιρία έκδοσης και ανάπτυξης βιντεοπαιχνιδιών για τις κονσόλες βιντεοπαιχνιδιών. Τα πρώτα προϊόντα της εταιρείας ήταν κασέτες για την κονσόλα Atari 2600, και κυκλοφόρησε τον Ιούλιο του 1980 για την αμερικάνικη, και τον Αύγουστο του 1981 για τη διεθνή αγορά (Ηνωμένο Βασίλειο). Η Activision θεωρείται ως μία από τις μεγαλύτερες εταιρείες έκδοσης τρίτων στον κόσμο, και επίσης η κορυφαία εκδότρια για το έτος 2007 στις Ηνωμένες Πολιτείες. Από τις 9 Ιουλίου 2008, η εταιρεία ενώθηκε με την Vivendi Games και πλέον ονομάζεται Activision Blizzard.
Χεκέτ

Όνομα και αναπαράσταση

Το όνομά της πιθανόν προφερόταν Ḥaqā́tat στην γλώσσα της περιόδου 2000 με 1300 π.Χ. (Μέσα αρχαία Αιγυπτιακά), απ’ όπου και προέκυψε η μετέπειτα αντιστοίχησή της με την ελληνική θεότητα Εκάτη. Η Χεκέτ απεικονίζονταν συχνά ως βάτραχος, ή ως γυναίκα με κεφάλι βατράχου, ή πιο σπάνια ως βάτραχος στην άκρη φαλλού, για να τονίσει ακριβώς την σύνδεσή της με τη γονιμότητα. Συχνά αναφέρεται ως η γυναίκα του Χνουμ.

Λατρεία της Χεκέτ

Η αρχή της λατρείας της χρονολογείται τουλάχιστον από τη Αρχαϊκή περίοδο. Το όνομά της ήταν μέρος των ονομάτων κάποιων αριστοκρατών της Δεύτερης Δυναστείας που ήταν θαμμένα στο Χελουάν, και αναφέρεται επίσης σε μια στήλη του Ουεπεμνοφρέτ και στα Κείμενα των Πυραμίδων. Πρώιμα αγαλματίδια βατράχων θεωρείται συχνά ότι είναι αναπαραστάσεις της.
Αργότερα, ως θεά γονιμότητας, που συνδεόταν συγκεκριμένα με τα τελευταία στάδια της πλημμύρας του Νείλου, και έτσι και με τη βλάστηση του καλαμποκιού, σχετίστηκε με τα τελευταία στάδια της γέννησης. Αυτή η σύνδεση, που φαίνεται ότι αναδέχτηκε κατά την περίοδο του Μέσου Βασιλείου, της έδωσε τον τίτλο Αυτή που επιταχύνει τη γέννα. Κάποιοι πιστεύουν ότι —αν και στα αρχαία αιγυπτιακά δεν είναι γνωστός με βεβαιότητα κάποιος όρος για την έννοια "μαία"—οι μαίες συχνά αποκαλούσαν τους εαυτούς τους Υπηρέτριες της Χεκέτ, και πως οι ιέρειές της εκπαιδεύονταν στην μαιευτική. Οι γυναίκες συχνά φορούσαν φυλακτό της κατά τη γέννα, που απεικόνιζε τη Χεκέτ ως βάτραχο που κάθεται σε άνθος νούφαρου.
Η Χεκέτ θεωρείται ότι είναι η γυναίκα του Χνουμ, ο οποίος έπλαθε τα προς γέννηση παιδιά στον πηλοπλαστικό τροχό του.
Στην ανάπτυξη του μύθου του Όσιρι, λέγεται ότι η Χεκέτ φύσηξε ζωή στο νέο σώμα του Ώρου, καθώς ήταν η θεά των τελευταίων στιγμών της γέννας. Καθώς η γέννηση του Ώρου αποκτούσε όλο και μεγαλύτερη σχέση με την ανάσταση του Όσιρι, έτσι και η Χεκέτ αποκτούσε όλο και μεγαλύτερη σχέση με την ανάσταση. Τελικά, αυτή η συσχέτιση οδήγησε στο να αποκτήσουν τα φυλακτά της τη φράση Εγώ είμαι η ανάσταση κατά τη χριστιανική εποχή μαζί με το σταυρό και το σύμβολο του αμνού.
Περιθιώτισσα Φωκίδας

Γεωγραφία - Ιστορία

Η Περιθιώτισσα βρίσκεται ΒΑ της Ναυπάκτου σε απόσταση 42 χλμ. και ΝΔ του Λιδωρικίου (35 χλμ.). Είναι κτισμένη σε πλαγιά του όρους Τρίκορφου με θέα προς την Ανατολή. Γύρω από το χωριό υπάρχουν πυκνά δάση από έλατα και βελανιδιές. Στο κέντρο του χωριού υπάρχει πλατεία με δύο πέτρινες βρύσες και ένα αιωνόβιο πλάτανο ενώ γύρω της είναι το κοινοτικό κατάστημα, το ιατρείο και ο ναός του Αγίου Δημητρίου. Το αρχικό όνομά της ήταν Περιθειώτισσα και έτσι ο οικισμός προσαρτήθηκε το 1835 στον τότε δήμο Ποτιδανείας. Το 1912 με το ΦΕΚ 261Α δημιουργήθηκε κοινότητα Περιθειωτίσσης με έδρα την ίδια, ενώ το 1940 μετονομάστηκε σε Περιθιώτισσα.
Στον οικισμό γεννήθηκε ο Θεοφάνης Μπετσίστας (1886 - 1958), μακεδονομάχος, βετεράνος των Βαλκανικών Πολέμων και μετέπειτα ηγούμενος της μονής Αγίου Στεφάνου στα Μετέωρα, ο οποίος κατά τη διάρκεια της Κατοχής συνελήφθη από τις ιταλικές αρχές διότι είχε αποθηκεύσει εντός του μοναστηριού οπλισμό και πολεμοφόδια.
Τρίτεια

Η Τρίτεια ή Τριταία ήταν αρχαία πόλη-κράτος στην Αχαΐα. Βρισκόταν 120 στάδια απο τις Φαρές.
Για την ίδρυση και το όνομα της πόλης υπάρχουν τρεις εκδοχές: η πρώτη λέει ότι την  ίδρυσε ο Μελάνιππος, γιος του  Άρη και της ιέρειας Τρίτειας από την οποία πήρε και το όνομα της. Ο Στράβωνας την αναφέρει ως Τριταία. Σύμφωνα με τον Παυσανία οικιστής της Τριταίας ήταν ο Κέλβιδας που ήρθε από την Κύμη της Κάτω Ιταλίας και πήρε το όνομα της από τον Τρίτωνα, γιο του Ποσειδώνα, ενώ η τελευταία εκδοχή αναφέρει ότι ήταν μιά απο τις 12 πόλεις που έχτισαν οι Ίωνες στην Αχαία. Ήταν μέλος του Κοινού των Αχαιών και της Αχαϊκής Συμπολιτείας. Η Τρίτεια σε άγνωστο χρόνο υπαγόταν στην Αρκαδία για να ξαναεπιστρέψει στην Αχαΐα την ρωμαϊκή εποχή. Σύμφωνα με τον Παυσανία  κοντά στην είσοδο της πόλης υπήρχε μαρμάρινο επιτάφιο μνημείο, αξιοθαύμαστο για τις έγχρωμες παραστάσεις που είχε, το είχε κατασκευάσει ο Αθηναίος ζωγράφος Νικίας. Επίσης, στην πόλη υπήρχε ναός των μεγίστων θεών και γινόταν ετήσια γιορτή. Ακόμα υπήρχε ναός της Αθηνάς με μαρμάρινο άγαλμα και ναός του Άρη. 
Από την Τρίτεια καταγόταν ο Αγήσαρχος, πυγμάχος, ολυμπιονίκης και με πρώτες νίκες στα Νέμεα, Ίσθμια και Πύθια. Υπήρχε άγαλμά του στην πόλη, έργο των γιων του Πολυκλή. 
Η αρχαία πόλη σήμερα έχει βρεθεί δίπλα στο χωριό Αγία Μαρίνα του Δήμου Τριταίας, αλλά δεν έχει ανασκαφεί ακόμα. Το όνομα του Δήμου (Τριταία) προέρχεται από την κατά Στράβωνα ονομασία.
Έλεν Τζόνσον-Σίρλιφ

Σπουδές και εξορία

Γεννήθηκε στη Μονρόβια στις 29 Οκτωβρίου 1938. Σπούδασε στο Χάρβαρντ και ήταν υπουργός Οικονομικών στην κυβέρνηση του Γουίλιαμ Τόλμπερτ από το 1979 ως το 1980. Το 1985, τάχθηκε εναντίον του στρατιωτικού καθεστώτος του Σάμιουελ Ντόε, στάση που της στοίχισε δεκαετή φυλάκιση και τελικά εξορία. Η ίδια εγκατέλειψε μυστικά τη χώρα της για τις ΗΠΑ, αργότερα το 1985.

= 1997

Το 1997 επέστρεψε στη χώρα και διεκδίκησε την προεδρία, αλλά έλαβε μόλις 10% των ψήφων, ενώ ο Τσαρλς Τέιλορ πήρε 75%. Ο πρόεδρος Τέιλορ την κατηγόρησε για προδοσία και εκείνη έκανε εκστρατεία για την ανατροπή του.

2005

Μετά την παραίτηση του Τσαρλς Τέιλορ, εξελέγη ηγέτης του Κόμματος για την Ενότητα και διεκδίκησε ξανά την προεδρία. Στον α΄ γύρο των εκλογών του 2005 έλαβε 175.520 ψήφους και ήρθε δεύτερη. Στον 2ο γύρο στις 8 Νοεμβρίου 2005 κέρδισε την πρωτιά, επί του πρώην άσου του ποδοσφαίρου Ζωρζ Γουεά. Στις 11 Νοεμβρίου η Εφορευτική Επιτροπή ανακήρυξε νικήτρια των εκλογών την Tζόνσον-Σίρλιφ, με διαφορά περίπου 20% από τον αντίπαλό της, η Έλεν συγκέντρωσε ποσοστό 59,4% των ψήφων στις εκλογές έναντι του 40,6% που έλαβε ο πρώην ποδοσφαιριστής. O Γουεά υποστήριξε ότι οι εκλογές αμαυρώθηκαν από κρούσματα νοθείας, ωστόσο διεθνείς παρατηρητές τόνισαν ότι οι εκλογές ήταν ελεύθερες και δίκαιες. Η ορκωμοσία της Τζόνσον-Σίρλιφ έλαβε χώρα παρουσία πλήθους ηγετών από ξένες χώρες, στις 16 Ιανουαρίου 2006.

2011

Στις προεδρικές εκλογές, που διεξήχθησαν σε δύο γύρους το 2011, τελική νικήτρια αναδείχθηκε Τζόνσον-Σίρλιφ. Οι γενικές αυτές εκλογές διεξήχθησαν στις 11 Οκτωβρίου 2011, με τον δεύτερο γύρο στις 8 Νοεμβρίου 2011. 

Η Σίρλιφ συγκέντρωσε στον πρώτο γύρο των προεδρικών εκλογών ποσοστό 43,9% των ψήφων, ακολουθούμενη από τον υποψήφιο του Κογκρέσου για τη Δημοκρατική Αλλαγή, Γουίνστον Τάμπμαν (32,7). Οι δυο τους πήγαν σε δεύτερο γύρο στις 8 Νοεμβρίου 2011.Ο Τάμπμαν κατήγγειλε παρατυπίες στον πρώτο γύρο και κάλεσε τους οπαδούς του να μποϊκοτάρουν τον τελικό γύρο. Το Εκλογικό Ινστιτούτο για την Βιώσιμη Δημοκρατία στην Αφρική ανέφερε συμμετοχή 61% στον τελικό γύρο συγκριτικά με 74,9% στον πρώτο γύρο. Η Εθνική Εκλογική Επιτροπή κήρυξε νικήτρια των εκλογών την πρόεδρο Τζόνσον-Σίρλιφ στις 15 Νοεμβρίου 2011 με ποσοστό 90,7% των ψήφων. Συνακόλουθα, η Έλεν Τζόνσον-Σίρλιφ ορκίστηκε για 2η προεδρική θητεία στις 16 Ιανουαρίου 2012.

2017

Η Τζόνσον-Σίρλιφ δεν διεκδίκησε ξανά το προεδρικό αξίωμα στις εκλογές του 2017, καθώς το Σύνταγμα της χώρας επιτρέπει μόνο μέχρι δύο συνεχεία προεδρικές θητείες. Ωστόσο, υποστήριξε τον άλλοτε αντίπαλό της, Τζορτζ Γουεά στις εκλογές εκείνες. Ως αποτέλεσμα, τέθηκε εκτός του Κόμματος της Ενότητας, επειδή δεν υποστήριξε τον υποψήφιο που όρισε το κόμμα για τις προεδρικές εκλογές, Τζόζεφ Μποακάι.

Οικογένεια

Παντρεύτηκε το 1956 με τον Τζέιμς Σίρλιφ και κατέληξε λίγο αργότερα σε διαζύγιο. Είναι μητέρα 4 γιων και έχει 10 εγγόνια. Αρκετά παιδιά της έχουν υπηρετήσει στην κυβέρνηση της Λιβερίας.

Διεθνής αποδοχή

Το 2006 το αμερικανικό περιοδικό Φορμπς κατέταξε την Έλεν Τζόνσον Σίρλιφ στην 51η θέση των ισχυρότερων γυναικών στον κόσμο.
Γεράρδος Β΄ του Χόλσταϊν-Πλεν

Βιογραφία

Ήταν ο πρωτότοκος (επιζήσας) γιος τού Γεράρδου Α΄ κόμη τού Χόλσταϊν-Ίτσεχοε και της Ελισάβετ, κόρης τού Ιωάννη Α΄ κυρίου τού Μεκλεμβούργου.
Το 1290 διαδέχθηκε τον πατέρα του με τους αδελφούς του: μοίρασαν το Ίτσεχοε και ο Γεράρδος Β΄ έλαβε το Πλεν, ο δευτερότοκος Αδόλφος ΣΤ΄ έλαβε το Σάουενμπουρκ-Πίννεμπουρκ και ο τρίτος Ερρίκος Α΄ το Ρένντσμπουρκ.
Η βούλα του φέρει την επιγραφή: S[IGILLUM] GERΑRDI COMITIS HOLTSACIE IN SCHOWENBURCH.
2239 Παράκελσος

Φυσικά χαρακτηριστικά

Η μέση διάμετρος του Παράκελσου εκτιμάται σε 38,93 χιλιόμετρα. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,0293.
Χρονικό του Γαλαξειδίου

Το «Χρονικο του Γαλαξειδίου» είναι μια σύντομη χειρόγραφη περίληψη της ιστορίας του Γαλαξειδίου απο τον 10ο έως τον 17ο αιώνα.
Βρέθηκε το 1864 απο τον Γαλαξειδιώτη μεσαιωνοδίφη Κωνσταντίνο Σάθα σε μια κρύπτη στα ερείπια της Βασιλικής Μονής του Σωτήρος που φέρεται να είχε γράψει κάποιος ιερομόναχος με το όνομα Ευθύμιος το 1703 και το οποίο εκδόθηκε απο τον ίδιο το 1865 με τον τίτλο "Χρονικόν του Γαλαξειδίου" προσθέτοντας εκτενή σχόλια.
Ο τίτλος του χρονικού είναι ο εξής: «Ἱστορία Γαλαξειδίου εὐγαλμένη ἀπὸ παλαιά χερόγραφα, μεμβράνια, σιζίλια, καὶ χρυσόβουλλα αὐθεντικά, ὁπού εὑρίσκονται, καὶ εἶνε καὶ σώζονται εἰς τὸ Βασιλικὸν Μοναστήρι τοῦ Σωτῆρος Χριστοῦ, χτισμένο παρά τοῦ ποτὲ αὐθέντη καὶ Δεσπότη Κυρ Μιχαήλ τοῦ Κομνηνοῦ, οὗ αἰωνία ἡ μνήμη. Ἀμήν». Είναι γραμμένο σε ένα τεύχος 20 φύλλων και στο χειρόγραφο αναφέρεται ότι έχει γραφτεί απο τον ιερομόναχο Ευθύμιο, το 1703. Το χρονικό, σύμφωνα με τον συγγραφέα του, βασίζεται σε επίσημα έγγραφα καθώς και σε ιστορικά κείμενα τα οποία δυστυχώς δεν διασώθηκαν. Μέχρι και σήμερα θεωρείται ως μια σπουδαία ιστορική πηγή, ενώ είναι και ενδιαφέρον δείγμα καλλιέργειας της ομιλουμένης γλώσσας με λογοτεχνική αξία που πηγάζει από το λιτό και επιγραμματικό του ύφος.
Το Χρονικόν του Γαλαξειδίου αναδημοσιεύτηκε το 1914 από τον "Σύνδεσμο των Γαλαξειδιωτών". Το δε 1944 ο Γεώργιος Βαλέτας το επαναδημοσίευσε μαζί με την ιστορία και των γύρω κωμοπόλεων, όπως της Ναυπάκτου, της Άμφισσας, του Λιδωρικίου κ.λπ.
Το πρωτότυπο χειρόγραφο του Χρονικού περιήλθε στις ανηψιές του Κωνσταντίνου Σάθα, Αικατερίνη & Ευθυμία Βλασσοπούλου μέχρι το 1967. Τελικά ύστερα από μια μικρή περιπέτεια επέστρεψε στις 30 Ιουνίου 1980 στην πατρίδα του. Σήμερα φυλάσσεται σε ειδική προθήκη στο «Ναυτικό Μουσείο Γαλαξειδίου».
731 Σόργκα

Φυσικά χαρακτηριστικά

Η μέση διάμετρος της Σόργκα εκτιμάται σε 41,78 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,1436. Η Σόργκα περιστρέφεται γύρω από τον εαυτό της μία φορά κάθε 8 ώρες και 11 λεπτά.
Ευάγγελος Τερζόπουλος

Βιογραφία

Ήταν το τρίτο από τα τέσσερα παιδιά του τυπογράφου και βιβλιοδέτη Χρήστου Τερζόπουλου, του οποίου η οικογένεια μετανάστευσε για λίγα χρόνια στην Ελλάδα, λόγω των γεγονότων του Α’ Παγκοσμίου πολέμου. Αργότερα επέστρεψαν πάλι στην Τουρκία, για να την εγκαταλείψουν οριστικά, το 1922, μετά την ήττα του ελληνικού στρατού στη Μικρά Ασία.
Στην Ίμβρο όπου εγκαταστάθηκαν προσωρινά, ο νεαρός Τερζόπουλος εκδίδει την εφημερίδα «Φως της Ίμβρου», την οποία τυπώνει ο ίδιος και πουλάει τα βράδια. Στη συνέχεια η οικογένεια εγκαθίσταται οριστικά πλέον στην Αθήνα και ο Τερζόπουλος απασχολείται ως στοιχειοθέτης.
Παράλληλα, εγγράφεται στην Ανωτάτη Σχολή Καλών Τεχνών, από όπου αποφοιτά με άριστα. Εργάζεται σαν σκιτσογράφος-γελοιογράφος και τελικά δημοσιογράφος, ξεκινώντας από το αστυνομικό ρεπορτάζ.
Η καταξίωσή του στο χώρο των εκδόσεων θα έρθει τόσο με την έκδοση της Γυναίκας, την 1η Φεβρουαρίου του 1950, όσο και με την εξασφάλιση του δικαιώματος να δημοσιεύει ιστορίες του Walt Disney (1966), κάτι που του επέτρεψε να δημιουργήσει μια μεγάλη σειρά εντύπων.
Ο Ευάγγελος Τερζόπουλος έφυγε από τη ζωή, στις 9 Δεκεμβρίου 1990, σε ηλικία 79 ετών.
Υψώματα του Γκολάν

Τα Υψώματα ή Υψίπεδα του Γκολάν (Γαυλανίτις στην ελληνιστική και ρωμαϊκή περίοδο), επίσης ονομαζόμενα Γκολάν ή Συριακό Γκολάν, είναι περιοχή της Μέσης Ανατολής. Γεωγραφικώς, το Γκολάν είναι ένα βασαλτικό οροπέδιο που ορίζεται από τον ποταμό Γιαρμούκ στα νότια, τη Θάλασσα της Γαλιλαίας και την κοιλάδα Χούλα στα δυτικά, το όρος Ερμών στα βόρεια και το Ουάντι Ρακάντ στα ανατολικά. Τα δύο τρίτα του Γκολάν κατέχονται από το Ισραήλ, ενώ το ανατολικό τμήμα από τη Συρία, της οποίας αποτελούσε έδαφος μέχρι τον Πόλεμο των Έξι ημερών (1967).

Ονομασία

Το ελληνικό όνομα της περιοχής είναι "Γαυλανίτις". Στα αραβικά λέγεται Τζαουλάν και Τζολάν. Το όνομα "Γκολάν" πρωτοχρησιμοποιήθηκε τον 19ο αιώνα.
Κυβέρνηση Ζηνοβίου Βάλβη 1864

Κυβερνητικό έργο

Στις 18 Απριλίου κατατέθηκε ο προϋπολογισμός των εσόδων και εξόδων για το 1864
Πακτύης

Ο Πακτύης ήταν ο Λυδός στρατηγός στον οποίο ανατέθηκε η διαχείριση του χρυσού των Λυδών που προορίζονταν για τον Κύρο. Ο Ηρόδοτος αναφέρει ότι ο Πακτύης ξεκίνησε επανάσταση ενάντια στον Τάβαλο, διοικητή των Σάρδεων και τον Κύρο. Με τους θησαυρούς των Σάρδεων μίσθωσε στρατιώτες και κατέβηκε στα παράλια παρακινόντας τους κατοίκους των εκεί πόλεων να τον βοηθήσουν. Έπειτα επέστρεψε στις Σάρδεις για να πολιορκήσει τον Τάβαλο, που στο μεταξύ είχε αποκλειστεί στην ακρόπολη.
Ο Κύρος έδωσε διαταγή στο Μήδο Μάζαρη να φέρει με κάθε τρόπο τον Πακτύη αιχμάλωτο ενώπιόν του. Ο τελευταίος, μόλις πληροφορήθηκε ότι τμήμα του περσικού στρατού ερχόταν εναντίον του, κατέφυγε στην Κύμη ως ικέτης. Οι Κυμαίοι έστειλαν αντιπροσώπους στο μαντείο των Βραγχιδών για να ρωτήσουν τι να πράξουν σχετικά με τον Πακτύη και τους δόθηκε χρησμός να τον παραδώσουν στους Πέρσες οι οποίοι συνέχιζαν να τον καταζητούν. Ο Αριστόδικος, επιφανής πολίτης της Κύμης, αμφισβήτησε το χρησμό και έτσι στάλθηκε εκ νέου αντιπροσωπεία στο μαντείο, που όμως πήρε τον ίδιο χρησμό.
Οι Κυμαίοι βρέθηκαν σε δύσκολη θέση, καθώς αφενός θα ήταν παρασπονδία να παραδώσουν έναν ικέτη και αφετέρου θα έπρεπε να αντιμετωπίσουν πολιορκία των Περσών εάν έπρατταν αντίθετα. Αποφάσισαν λοιπόν να στείλουν τον Πακτύη στη Μυτιλήνη, όμως στο μεταξύ πληροφορήθηκαν πως οι Μυτιληναίοι σχεδίαζαν να τον παραδώσουν στους Πέρσες, έναντι χρηματικής αμοιβής. Με πλοίο τους λοιπόν τον μετέφεραν στη Χίο, όπου τελικά οι Χίοι τον απήγαγαν από το ιερό της πολιούχου Αθηνάς και τον παρέδωσαν στους Πέρσες.
Ανδρέας Γεωργίου (Κύπριος βουλευτής)

Βιογραφικά στοιχεία

Ο Ανδρέας Γεωργίου γεννήθηκε στην Λάρνακα το 1953. Ομιλεί, πέρα από την ελληνική, την αγγλική γλώσσα. Σπούδασε νομική και εργάζεται ως δικηγόρος και νομικός σύμβουλος. Αδελφός του ήταν ο Γεώργιος Γεωργίου.

Πολιτική διαδρομή

Συμμετείχε στις βουλευτικές εκλογές του 1985 στην Εκλογική Περιφέρεια Λάρνακας με τον ΔΗΣΥ αλλά δεν εξελέγη. Ωστόσο, λόγω του θανάτου βουλευτή του ΔΗΣΥ στην εκλογική περιφέρεια Λάρνακας Γεώργιου Τζιρκώτη, ο Ανδρέας Γεωργίου ανέλαβε καθήκοντα βουλευτή στις 4 Ιουνίου 1987 ως πρώτον επιλαχών. Επανεξελέγη στις βουλευτικές εκλογές του 1991.
Κάτω Βασιλική Αιτωλοακαρνανίας

Γεωγραφία - Ιστορία

Η Κάτω Βασιλική βρίσκεται στη βορεινή ακτή του Πατραϊκού κόλπου κάτω από τον ορεινό όγκο του ιερού όρους της Αιτωλίας, της Βαράσοβας. Ανατολικά του χωριού βρίσκεται ο δίδυμος ορεινός όγκος με την ονομασία Κλόκοβα.
Η περιοχή κατοικήθηκε από τα προϊστορικά χρόνια. Στον λόφο της Αγίας Τριάδας ανατολικά του σημερινού χωριού, υπήρχε πιθανόν η αρχαία πόλη Χάλκεια ή Χαλκίς, η οποία σύμφωνα με τον Όμηρο συμμετέχει στον Τρωικό πόλεμο με άλλες τέσσερις Αιτωλικές πόλεις.Το χωριό στη σημερινή τοποθεσία κατοικήθηκε το 1865 από αγροτοποιμένες. Η παλαιότερη τοποθεσία του χωριού ήταν στη θέση Παλιοχώρι όπου βρίσκεται ο παλιός ναός του Αγίου Γεωργίου, ο οποίος κτίσθηκε το 1879.
The Peppermints

Το The Peppermints είναι ένα γυναικείο συγκρότημα από την Ιταλία και το Σαν Μαρίνο. Εκπροσώπησαν το Σαν Μαρίνο στον Παιδικό Διαγωνισμό της Eurovision το 2014 στην Μάλτα.

Μετά τον Παιδικό Διαγωνισμό της Eurovision

Στις 27 Νοεμβρίου 2014 το κανάλι SMRTV ανακοίνωσε ότι η Σιμοντσίνι θα εκπροσωπούσε το Σαν Μαρίνο στον Διαγωνισμό Τραγουδιού της Eurovision το 2015 μαζί με τον Μικέλε Περνιόλα, τον εκπρόσωπο του Σαν Μαρίνο στον Παιδικό Διαγωνισμό Τραγουδιού της Eurovision το 2013 και τον αδερφό της Ραφαέλα Περνιόλα.
Αν και συμμετείχε στην Eurovision χωρίς τα υπόλοιπα μέλη του Peppermints, η Σιμοντσίνι είπε τον Δεκέμβριο του 2014 ότι το συγκρότημα σχεδιάζει να μην διαλυθεί. Τον Ιανουάριο του 2015, το συγκρότημα ανακοίνωσε επίσημα ότι θα έκανε περιοδεία με όλα τα μέλη του. Τον Οκτώβριο του 2015, η Ντόβερι ανακοίνωσε την αποχώρησή της από το συγκρότημα. Η Σιμοντσίνι, η Περνιόλα και η νταλ' Όριο έφυγαν από το συγκρότημα τον Ιούνιο του 2016 και αντικαταστάθηκαν από τις Αλίξια Μιστράλ και Σοφία Κασιέρι.
Όρος Τίνγκαρ

Το Όρος Τίνγκαρ είναι ένα μικρό βουνό της Αγύπτου που χρησιμοποιείται ως λατομείο γρανίτη στην αρχαιότητα. Η περιοχή βρίσκεται στη δυτική όχθη του Νείλου ποταμού, δυτικά της Ελεφαντίνης, κοντά στο Ασουάν. Θεωρείται ότι ήταν η πηγή για την πέτρα που χρησιμοποιήθηκε για τη δημιουργία της στήλης της Ροζέτας.
Το λατομείο πιθανότερα χρησιμοποιείται από την εποχή του Νέου Βασιλείου μέχρι την ρωμαϊκή περίοδο την Αίγυπτο, αν και είναι πιθανό να χρησιμοποιήθηκε πέτρα για την κατασκευή του αργότερα της μονής του Αγίου Συμεών σε κοντινή απόσταση.
Εμμανουήλ Κωνσταντίνου

Ο Εμμανουήλ Κωνσταντίνου (ή Κωνσταντίνος) ήταν Έλληνας ευεργέτης του Εθνικού Πανεπιστημίου.

Βιογραφικά στοιχεία

Η καταγωγή του ήταν από την Θράκη. Ήταν έμπορος και είχε εγκατασταθεί στην Μανσούρα. Επώλησε τα κτήματά του και διέθεσε τα έσοδα προς όφελος του Πανεπιστημίου.
Λουντοβίκ Κλεμάν

Η Καριέρα του

Ο Κλεμάν αγωνίζόταν έως αριστερός αμυντικός και ήταν σπεσιαλίστας στις εκτελέσεις φάουλ. Έχει αγωνιστεί με τη Σατορού, την Τουλούζ και την Μονπελιέ στην κορυφαία αλλά και στην δεύτερη τη τάξει κατηγορία της Γαλλίας.To 2008 ήρθε στον Πανθρακικό, με την ομάδα της Κομοτηνής πέτυχε με φάουλ το γκόλ της πρώτης νίκης της ομάδας στην Σούπερ Λίγκα εναντίον του Πανιώνιου και πανηγύρισε μαζί της την παραμονή της ομάδας στην μεγάλη κατηγορία. Αποχώρησε από την ομάδα τον Ιανουάριο του 2010 και τερμάτισε την καριέρα του στο ποδόσφαιρό.

Διεθνή καριέρα

Ο Κλεμάν αγωνίστηκε με την Εθνική ομάδα της Μαρτινίκα 8 φορές και πέτυχε 1 γκολ
Τζον Χένιγκαν

Το ξεκίνημα του

Πριν μεταφερθεί στο κύριο ρόστερ του WWE, ο Χένιγκαν διαγωνίστηκε στο τηλεοπτικό ριάλιτι της εταιρείας Tough Enough, το οποίο έδινε συμβόλαιο στους νικητές, αρχικά με θυγατρικές εταιρείες του WWE και αργότερα με την ίδια την εταιρεία. Μεταφέρθηκε στο Οχάιο όπου εκπαιδεύτηκε και χρησιμοποίησε το ψευδώνυμο "Τζόνι Νάιτρο".

Οι ΜΝΜ και το τέλος τους

Εκεί γνωρίστηκε με τον Τζόι Μέρκιουρι με τον οποίο έγιναν ομάδα και κατέκτησαν τους εκεί ομαδικούς τίτλους. Μαζί με την Μελίνα Περέζ συνέθεσαν την ομάδα MNM, με τα αρχικά των ονομάτων τους (Μέρκιουρι, Νάιτρο, Μελίνα). Μετά την επιτυχία της ομάδας τους, και οι τρεις υπέγραψαν με το κύριο ρόστερ του WWE και έκαναν ντεμπούτο στο SmackDown τον Απρίλιο του 2005. Οι δύο άντρες της ομάδας, κατέκτησαν το Ομαδικό Πρωτάθλημα WWE, τρεις φορές.

Σόλο καριέρα

Μετά το τέλος της τρίτης κατάκτησης, ο Μέρκιουρι δέχτηκε επίθεση από τον Νάιτρο που είχε στο πλευρό του την Μελίνα. Οι δύο τελευταίοι μεταφέρθηκαν στη κορυφαία τηλεοπτική εκπομπή του WWE, το Raw. Ο Χένιγκαν μετά την σόλο καριέρα του ως Νάιτρο, κατέκτησε δύο φορές το Διηπειρωτικό Πρωτάθλημα WWE. Το 2007, μεταγράφηκε στο ρόστερ του ECW και χρησιμοποίησε το ψευδώνυμο "Τζον Μόρισον". Εκεί κατέκτησε μια φορά το Πρωτάθλημα ECW.

Ομάδα με τον Μιζ

Στην συνέχεια σχημάτισε ομάδα με τον Μιζ, με τον οποίο κατέκτησαν το Ομαδικό Πρωτάθλημα WWE αλλά και το Παγκόσμιο Πρωτάθλημα ομάδων. Η ομάδα τους χαρακτηρίστηκε από πολλούς ως η καλύτερη των τελευταίων ετών και οι δύο τους ως τα μεγαλύτερα νέα ταλέντα της εταιρείας.

Συνέχεια στην σόλο καριέρα

Οι δρόμοι τους χώρισαν τον Απρίλιο του 2009 και ο Μόρισον επέστρεψε στο SmackDown. Εκεί κέρδισε ξανά το Διηπειρωτικό Πρωτάθλημα (τρίτη φορά) τον Σεπτέμβριο του ίδιου έτους. Σύντομα, συμμετείχε σε αγώνες και για τα δύο παγκόσμια πρωταθλήματα, χωρίς επιτυχία.

Μετά το WWE

Τον Νοέμβριο του 2011 ο Χένιγκαν, αφού τελείωσε το συμβόλαιό του με το WWE, δεν ανανέωσε και αποχώρησε. Από τότε χρησιμοποιεί το πραγματικό του όνομα σε παλαιστικές συναυλίες σε όλο τον κόσμο.

Προσωπική ζωή

Γεννήθηκε, μεγάλωσε και διαμένει στο Λος Άντζελες της Καλιφόρνια. Είναι 35 χρονών. Έχει δύο αδερφές. Η Μελίνα Περέζ με την οποία είχε σεναριακή σχέση, ήταν και η κοπέλα του για αρκετό διάστημα στην πραγματική ζωή.